Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 439/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Raschera“

EU št.: PDO-IT-0023-AM02 – 23. september 2020

ZOP (X) ZGO ( )

1. Skupina vložnikov in pravni interes

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) ITALIJA elektronski naslov: info@raschera.com

Konzorcij Consorzio Tutela Formaggio Raschera DOP (Združenje za zaščito ZGO „Raschera“) sestavljajo proizvajalci sira „Raschera“ in ima pravico vložiti zahtevek za spremembo v skladu s členom 13(1) odloka št. 12511 ministrstva za kmetijske, živilske in gozdarske politike z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☐ Dokazilo o poreklu

☒ Metoda proizvodnje

☐ Povezava

☐ Označevanje

☒ Drugo: Ponovna opredelitev vrste proizvoda „di Alpeggio“(„planinski“); uskladitev povezave s spremembo glede sirila

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Spremembe člena 2 specifikacije proizvoda in točke 3.2 enotnega dokumenta

Opisom testa sira je bil dodan naslednji stavek:

„včasih z nežnimi naravnimi žilami pri skorji“.

Ta značilnost je sicer prisotna le v nekaterih primerih, vendar gre za prepoznavno značilnost proizvoda, ki jo potrošniki zelo cenijo, saj se šteje za znak kakovosti. Kljub temu pa je nadzorni organ zaradi tega sir pogosto označil za neskladen. Zato je bila sprejeta odločitev, da se ta značilnost izrecno vključi v opis testa.

Geografsko območje

— Sprememba člena 3 specifikacije proizvoda in točke 4 enotnega dokumenta

Dodana je bila občina Villafranca Piemonte v pokrajini Torino.

Občina Villafranca Piemonte je bila dodana iz zgodovinskih razlogov. Geografska lokacija te občine meji na skoraj vse občine v pokrajini Cuneo. Zaradi te bližine so bile proizvodne razmere v tej občini vedno enake proizvodnim razmeram na geografskem območju sira „Raschera“.

Metoda proizvodnje

— Sprememba člena 5 specifikacije proizvoda in točke 3.3 enotnega dokumenta – vrsta sirila

Trenutna različica:

„Mleko je treba usirjati pri temperaturi med približno 27 °C in 36 °C s tekočim sirilom živalskega izvora.“

Nova različica:

„Mleko je treba usirjati pri temperaturi med 27 °C in 38 °C. Če se uporablja sirilo živalskega izvora, mora vsebovati vsaj 80 % himozina. Lahko se uporabijo koagulanti neživalskega izvora.“

Povišanje temperature pri usirjanju je mogoče utemeljiti s tem, da so za najboljše delovanje trenutnih tehnik pridelave sira, kot je na primer dodajanje starterskih kultur, potrebne višje temperature.

Spremembo značilnosti sirila je mogoče utemeljiti s tem, da so dolgoletne izkušnje pridelovalcem pokazale, da se z uporabo sirila z vsaj 80 % himozina proizvaja kakovostnejši sir, ki svojo kakovost obdrži tudi dlje časa kot sir, proizveden s sirilom z manjšim deležem himozina.

Poleg tega je bila vključena možnost uporabe sirila neživalskega izvora, da bi se proizvajalci lahko odzvali na vse večje povpraševanje potrošnikov po tej vrsti proizvoda.

— Sprememba člena 5 specifikacije proizvoda in točke 3.4 enotnega dokumenta (faze proizvodnje, ki jih je treba izvajati na območju) – metode soljenja

Trenutna različica:

„Sir je treba posoliti na suho. Ta postopek se praviloma izvede dvakrat, predtem pa se lahko soli v slanici.“

Nova različica:

„Sir se soli v slanici in/ali posoli na suho.“

To spremembo podpira študija analize rezultatov, pridobljenih iz raziskav izvajanja soljenja v skladu z obstoječo specifikacijo proizvoda in soljenja v slanici. V tej študiji je bilo dokazano, da ima sir „Raschera“, proizveden z uporabo dveh različnih metod soljenja, enake značilnosti. Zato je bila sprejeta odločitev, da bodo lahko proizvajalci prosto izbrali vrsto soljenja.

— Sprememba člena 5 specifikacije proizvoda – zorjenje sira „Raschera“

Ta sprememba proizvajalcem dovoljuje uporabo besedne zveze „Oltre quattro mesi“ (več kot štiri mesece) na nalepkah.

Zato je bilo dodano naslednje besedilo:

„Na traku, ki ga je mogoče namestiti na papirnato nalepko sira, ki je zorel vsaj 120 dni, se lahko navede besedna zveza ‚Oltre quattro mesi‘ (več kot štiri mesece).“

S to navedbo bo sir „Raschera“, ki je zorel več kot štiri mesece, natančneje opredeljen, da ga bodo potrošniki lahko takoj prepoznali.

Drugo

— Sprememba člena 3 specifikacije proizvoda in točke 3.3 enotnega dokumenta – opredelitev sira „Raschera d’Alpeggio“

S to spremembo se ne spreminja območje pridelave, pač pa se vrsta proizvoda „di Alpeggio“ uskladi s pravili v deželi Piemont.

Trenutna različica:

„Območje pridelave in zorjenja obsega celotno pokrajino Cuneo. Okrogli ali štirioglati sir ‚Raschera‘, ki se proizvaja iz mleka istega porekla in zori na nadmorski višini nad 900 m v občinah Frabosa Soprana, Frabosa Sottana, Garessio (le območje Valcasotto), Magliano Alpi (le predel, ki meji na občino Ormea), Montaldo Mondovì Ormea, Pamparato, Roburent in Roccaforte Mondovì, ki zori kjer koli na upravnem ozemlju teh občin in se proizvaja iz mleka istega porekla, je lahko označen z izrazom ‚di Alpeggio‘ (planinski).“

Nova različica:

„Območje proizvodnje mleka, izdelave in zorjenja sira ‚Raschera‘ ZOP obsega celotno pokrajino Cuneo in občino Villafranca Piemonte v pokrajini Turin. Okrogli ali štirioglati sir ‚Raschera d’Alpeggio‘ ZOP se proizvaja in zori le v naslednjih občinah: Frabosa Soprana, Frabosa Sottana, Garessio (le območje Valcasotto), Magliano Alpi (le del, ki meji na občino Ormea), Montaldo Mondovì, Ormea, Pamparato, Roburent in Roccaforte Mondovì. Območja na ozemlju navedenih občin na nadmorski višini nad 900 m so edina območja, od koder lahko prihaja mleko in kjer lahko zori sir ‚Raschera‘ te vrste. Izraz ‚Raschera d’Alpeggio‘ se uporablja za sir, proizveden s predelavo mleka, pridobljenega od krav, ki se pasejo v planinah med 1. junijem in 15. oktobrom. Poleg paše se lahko v prehrano živali doda tudi do 10 % dnevno zaužite suhe snovi. Pri celoletnih planinskih čredah je sir ‚Raschera d’Alpeggio‘ proizveden s predelavo mleka krav, vzrejenih na paši nad 900 m nadmorske višine in le v navedenih občinah, v skladu z navedenimi zahtevami glede obdobja in prehrane.“

Da ne bi prišlo do zmede med potrošniki, so v deželi Piemont določili pogoje za uporabo napisa „di Alpeggio“ na nalepkah. V skladu s tem so proizvajalci sira „Raschera“ uskladili specifikacijo proizvoda s temi pogoji.

— Sprememba člena 6 specifikacije proizvoda in točke 5 enotnega dokumenta

S to spremembo se poved o sirilu uskladi s spremenjenim pravilom o sirilu.

Sedanje besedilo:

„[...] uporaba tekočega sirila živalskega izvora [...]“

Nova različica:

„[...] visoka kakovost sirila in uporabljenih koagulantov [...]“

Ta sprememba zagotavlja, da so informacije na povezavi v skladu z zahtevano spremembo vrste sirila, ki se lahko uporabi.

Poleg tega je bilo na mestu, kjer opis povezave navaja pokrajino Cuneo, dodan sklic na občino Villafranca Piemonte v pokrajini Torino.

Ta občina je bila dodana v opredeljeno geografsko območje, da bi se tako uskladila povezava.

ENOTNI DOKUMENT

„Raschera“

EU št.: PDO-IT-0023-AM02 – 23. september 2020

ZOP (X) ZGO ( )

1. Ime [ZOP ali ZGO]

„Raschera“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 1.3 – Siri

3.2. Opis proizvoda, za katerega se uporablja ime iz točke 1

Sir „Raschera“ je polnomasten ali polmasten stisnjen sir iz kravjega mleka (ki je bilo morda predhodno prečiščeno), ki se mu lahko dodajo majhne količine ovčjega in/ali kozjega mleka in ki je včasih delno posneto s posnemanjem na površju ter morda inokulirano z mlečnimi encimi in/ali naravnimi starterskimi kulturami. Uporablja se kot namizni sir in ima naslednje značilnosti:

oblika: okrogla z ravnima ploskvama ali štirikotna z ravnimi ploskvami,

velikosti:

— okrogli sir „Raschera“: premer meri 30–40 cm, rahlo izbočeni rob pa 6–9 cm,

— štirioglati sir „Raschera“: vsaka stranica meri 28–40 cm, višina nepravilnega robu pa 7–15 cm,

teža:

— okrogli sir „Raschera“: 5–9 kg,

— štirioglati sir „Raschera“: 6–10 kg,

barva testa: bela ali slonokoščena;

skorja: tanka, siva in/ali rdečkasta, včasih z rumenkastim pridihom, prožna, gladka in ravna, včasih z rdečkastimi madeži na robovih sira, ki se ob zorjenju še poudarijo, neužitna;

tekstura testa: precej čvrsta in prožna z redkimi in nepravilnimi luknjicami, včasih z nežnimi naravnimi žilami pri skorji;

okus: fin, nežen, značilno aromatičen, zorjeni sir ima zmerno pikanten in poln okus;

maščoba v suhi snovi: vsaj 32 %;

mere in teža se nanašajo na sir po minimalnem obdobju zorjenja.

3.3. Krma (samo za proizvode živalskega izvora) in surovine (samo za predelane proizvode)

Prehrano goveda ter po potrebi ovc in/ali koz sestavljajo predvsem sveža, konzervirana ali posušena krma s travnikov, pašnikov ali travniško-pašniških zemljišč ali seno z mešanih travnikov, pri čemer večina te krme prihaja z opredeljenega geografskega območja.

Če se uporablja sirilo živalskega izvora, mora vsebovati vsaj 80 % himozina. Lahko se uporabijo koagulanti neživalskega izvora.

Izraz „Raschera d’Alpeggio“ se uporablja za sir, proizveden s predelavo mleka, pridobljenega od krav, ki se pasejo v planinah med 1. junijem in 15. oktobrom. Poleg paše se lahko v prehrano živali doda tudi do 10 % dnevno zaužite suhe snovi. Pri celoletnih planinskih čredah je sir „Raschera d’Alpeggio“ proizveden s predelavo mleka krav, vzrejenih na paši nad 900 m nadmorske višine in le v navedenih občinah, v skladu z navedenimi zahtevami glede obdobja in prehrane.

3.4. Posebne faze proizvodnje, ki jih je treba izvajati na opredeljenem geografskem območju

Mlečne črede, katerih mleko se uporablja za proizvodnjo sira „Raschera“, morajo biti na opredeljenem geografskem območju.

Enako velja za proizvodnjo in predelavo mleka.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Znak skladnosti se v času prodaje na trgu navede na papirnati etiketi (premera 25 cm za okrogle sire ali z dolžino stranice 25 cm za štirioglate sire, z zelenim rasterjem za navadni sir in rumenim rasterjem za sir „d’Alpeggio“ („planinski“)) in žgalnem žigu, vtisnjenem na sredini ene od ravnih ploskev. Šele po tovrstnem označevanju se lahko proizvod trži z zaščiteno označbo porekla „Raschera“.

Za lepljenje papirnate etikete je dovoljena uporaba lepila za živila.

Logotip sira „Raschera“ ZOP je stilizirana črka „R“. Za sir „Raschera d’Alpeggio“ je v stilizirani črki „R“ črka „a“.

Logotipa sta upodobljena na medeninastih ploščah orodja za vžiganje žiga. Sestavni del teh logotipov je trimestna identifikacijska številka sirarne ali zorilnice, ki je navedena pod črko „R“ ali pod črko „R“ sira „d’Alpeggio“. Logotip (brez identifikacijske številke) je natisnjen tudi na papirnatih etiketah in se mora dodati referenci dovoljenja za sir, ki se prodaja v kosih.

4. Jedrnata opredelitev geografskega območja

Območje proizvodnje mleka, izdelave in zorjenja sira „Raschera“ ZOP obsega celotno pokrajino Cuneo in občino Villafranca Piemonte v pokrajini Turin.

Okrogli ali štirioglati sir „Raschera d’Alpeggio“ ZOP se proizvaja in zori le v naslednjih občinah: Frabosa Soprana, Frabosa Sottana, Garessio (le območje Valcasotto), Magliano Alpi (le del, ki meji na občino Ormea), Montaldo Mondovì, Ormea, Pamparato, Roburent in Roccaforte Mondovì. Območja na ozemlju navedenih občin na nadmorski višini nad 900 m so edina območja, od koder lahko prihaja mleko in kjer lahko zori sir „Raschera“ te vrste.

5. Povezava z geografskim območjem

Pašniki v Primorskih Alpah imajo zaradi geografske lege med Ligurskim morjem in Padsko nižino deževno podnebje. Zaradi te značilnosti in bližine morja, ki občutno omili temperature, je na tem območju zelo bogato rastlinje, številne travne vrste (več kot sto endemičnih vrst) pa dajejo pašnikom velik botanični pomen. Zaradi bogastva in raznovrstnosti teh trav ima mleko krav, ki se pasejo na teh pašnikih, prav tako okus in vonj, ki sta značilna izključno za to območje. Ta morski vpliv se čuti tudi ob vznožju hribov in na bližnji ravnini Cuneo, skupaj s talnimi značilnostmi aluvialne ravnice pa ustvarja mehko in naravno zelo rodovitno zemljo, ki tako omogoča rast zelo kakovostne trave in sena, bogatih s hranilnimi snovmi. Podobno tudi optimalna osončenost sredozemskega podnebja in temperaturni razpon celinskega podnebja, ki ga omili že omenjeni vpliv morja, dajeta bogato prehransko vrednost silaži in žitu, ki se uporabljata za rejo živine, kar omogoča proizvodnjo odličnega mleka za sirarstvo. Pokrajina Cuneo je že od nekdaj znana po takih podnebnih razmerah in lastnostih prsti, dolgotrajnem znanju in izkušnjah pastirjev in sirarjev iz številnih majhnih in srednjih sirarn, razkropljenih po ravnini Cuneo, ter poznavalskih potrošnikih, ki iščejo tradicionalne proizvode, kot je sir „Raschera“. Posebne značilnosti sira „Raschera“ so tanka, prožna siva ali sivo rumena skorja, ki je zlasti pri vrsti „d’Alpeggio“ občasno rdečkaste barve zaradi nekaterih plesni; tekstura testa, ki je bolj čvrsta in prožna z redkimi in nepravilnimi luknjicami; okus, ki je fin in nežen z značilno aromo (ki pri vrsti „d’Alpeggio“ vsebuje note gorske trave), če sir zori dlje časa, pa je okus nekoliko pikantnejši in polnejši. Potrošniki sir takoj prepoznajo tudi zaradi štirioglate oblike, ki prevladuje nad okroglo (ki obsega manj kot 3 % skupne proizvodnje).

Posebne značilnosti sira izvirajo iz visokokakovostnega mleka, ki se pridobiva le v pokrajini Cuneo in občini Villafranca Piemonte v pokrajini Torino, ter lokalnih tehnik pridelave in zorjenja v naravnih jamskih kleteh ali klimatiziranih prostorih, v katerih se ustrezno posnemata vlažnost in temperatura naravnih jam, kar bistveno vpliva na kakovost končnega proizvoda.

Okus sira izhaja iz visokokakovostnega mleka. V mleku, ki se uporablja za proizvodnjo sira „Raschera“, se izraža bogastvo travnih vrst, s katerimi se prehranjuje živina, med katerimi so nekatere endemične na območju.

Elementi, ki jih je mogoče pripisati tehnikam pridelave, so povezani s človeškimi dejavniki na območju, in sicer z uporabo visokokakovostnega sirila, ki ga lokalni proizvajalci tradicionalno uporabljajo za sesirjenje mleka, ter dolgoletnimi spretnostmi obdelovanja in rezanja sirnine, s katerimi se ponašajo sirarji. Sirnino namreč previdno obdelajo in jo razrežejo na zrnca velikosti koruznih zrn. Pravilna izvedba te faze omogoča nastanek prožne strukture in luknjic v testu med zorjenjem.

Zorjenje poteka v naravnih jamskih kleteh ali klimatiziranih prostorih, v katerih se ustrezno posnemata vlažnost in temperatura naravnih jam. Te razmere pomembno vplivajo na razvoj plesni na skorji ter na debelino in prožnost skorje.

Več kot stoletje je bil sir „Raschera“ tradicionalen mlečni proizvod pašnikov okrog mesta Mondovì, katerega proizvodnja se je sčasoma razširila na sosednjo ravnino Cuneo zaradi zimskega prigona številnih čred v dolino, da bi jedle tam pridelano seno. Posledično so ljudje zlasti na podeželskih območjih zelo kakovosten sir vedno opisovali z izrazom „raschera“.

Zato je sir „Raschera“ vse leto zaželen proizvod, ki je osvojil potrošnike v deželi Piemont in po vsej severni Italiji.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači spletni strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.